ብዝኾነ ምኽንያት ቅጥዒ መንነትና ክንመልእ ወይ ሞያኻ እንታይ እዩ ተባሂልና ክንሕተት እንከሎና ሞያና ኢልና እንኣምነሉ ሞያ ከነመዝግብ ንግደድ ኢና። ቀሺ ኢሳይያስ፡ ሞያኹም እንታይ እዩ ተባሂሎም ምስዝሕተቱ፡ " ቀሺ፡ ደራሲ፡ መምህር ስነጽሑፍን ግእዝን፡ ፕሮፎሽናል ኣሰልጣኒ ኩዕሶ እግሪ፡" ኢሎም ከመዝግቡ ምኸኣሉ። ቀሺ ኢሳይያስ ሓይልኣብ ኣብ ኣስመራ ተወሊዶም ዝዓበዩ ኮይኖም ካብ ዩኒቨርስቲ ኣስመራ ብዲግሪ ድሕሪ ምምራቖም ፡ ኣብ ካልኣይ ደረጃ ቤት ትምህርቲ መምህር ናይ ቋንቋ እንግሊዝ ኮይኖም ንንውሕ ዝበለ ዓመታት ሰሪሖም። ድሕሪ'ዚ ኣብ ኮሌጅ ጥበባትን ማሕበራዊ ስነ ፍልጠትን ናይ ስነ ጽሑፍን ቋንቋታትን ኤርትራ ተሓጋጋዚ መምህር ዩኒቨርሲቲ ኮይኖም ክሰርሑ ድሕሪ ምጽናሕ፡ ንትምህርቲ ድሕረ ምረቓ ፡ ኣብ ዩኒቨርቲ ኬንያታ ናይሮቢ ንኽልተ ዓመታት ተማሂሮም፡ ኣብ ዝሓለፈ ወርሒ ብስነጽሑፍ ብማስተርስ ዲግሪ ተመሪቖም። ጎኒ ጎኒ ናይ ማስተርስ ትምህርቶም፡ ፕሮፎሽናል ኣሰልጣኒ ኩዕሶ እግሪ ከብሎም ዝኽእል ናይ ኣሰልጠንቲ ስልጠና ብምውሳድ፡ ድርብ ዓወት ብምዕታር ማስተርስን ሰርቲፊከትን ሒዞም ንዝቐሰምዎ ትምህርቲ፡ ነታ ክምሃሩ ዝለኣኸቶም ቤት ትምህርቲ ኮሌጅ ጥበባትን ማሕበራዊ ስነፍልጠትን ዓዲቀይሕ ንኸካፍሉ ናብ ኤርትራ ነቒሎም ኣለዉ። ናይ ድሕረ ምረቓ መጽናዕታዊ ጽሕፎም ኣብ ያታዊ ስነ ጽሑፍ፡ ያታዊ ስነ ግጥምን ካልእን ከም ዘተኩር ብምግባር፡ ናይ ማስተርስ ወረቐቶም ዘቕረቡ ቀሺ ኢሳይያስ፡ ቅድሚ ሕጂ ኣብ ያታዊ ስነ ጽሑፍ ብብዓል ኮንተሮሲኒ፡ ፋይትሎቪችር ሰሎሞን ጽሃየን ካልኦትን ዝቐረቡ እኳ እንተሃለዉ እቶም ጽሑፋት ከም መበገሲ ብምውሳድ ካልኦት ያታዊ ደርፍታት፡ ግጥምታትን ምስላታትን ብህየሳዊ መንገዲ ብምርኣይ፡ መጽናዕታዊ ጽሑፎም ከምዘቕረቡ ምስ ቢቢሲ ኣብ ዝገበርዎ ቃለ መሕተት ሓቢሮም። ''ወይዘሮ ጎሜዝ!
